2. ปัจจัยความเสี่ยง

ในปี 2553 เป็นปีที่เศรษฐกิจของประเทศประสบปัญหาจากเหตุการณ์วุ่นวายภายในประเทศ
ค่อนข้างหนักมาก
เป็นปัญหาความสับสนวุ่นวายทางสังคมและการเมืองที่มีผลกระทบต่อการท่องเที่ยวและการลงทุน
แต่ไม่มีผลต่อการส่งออก สำหรับธุรกิจอสังหาริมทรัพย์ประเภทคอนโดมิเนียมยังเติบโตดี
ส่วนธุรกิจบ้านจัดสรรอยู่ในภาวะทรงตัวจากที่มีการเติบโตอย่างมากในปี 2552

อย่างไรก็ดีในปี 2554 ธุรกิจบ้านจัดสรรยังคงมีความเสี่ยงค่อนข้างสูง ทั้งนี้ขึ้นอยู่กับปัจจัยต่างๆ
มากมายที่สำคัญคือ ปัญหาสังคม และการเมืองภายในประเทศที่อาจเปลี่ยนแปลงได้เสมอ
จากการประท้วงต่อต้าน แบ่งสี แบ่งฝ่าย
และอาจมีเหตุมาจากปัจจัยจากภายในองค์กรและจากปัจจัยภายนอกอื่นๆ
ที่บริษัทฯไม่สามารถควบคุมได้ เช่น ปัญหาการฟื้นตัวของเศรษฐกิจโลก ปัญหาเงินเฟ้อ
ปัญหาการเพิ่มขึ้นของอัตราดอกเบี้ย ปัญหา Over Subply ในธุรกิจ
บริษัทฯได้มีการวิเคราะห์และติดตามความเสี่ยงต่างๆ
โดยมีมาตรการติดตามดูแลความเสี่ยงและมาตรการเตือนภัยล่วงหน้า
เพื่อเพิ่มความระมัดระวังและลดผลกระทบมิให้มีความรุนแรง
ซึ่งเชื่อว่าจะทำให้ธุรกิจของบริษัทฯสามารถเติบโตอย่างยั่งยืนและมั่นคงต่อไปในอนาคต

 ปัจจัยความเสี่ยงที่บริษัทฯต้องติดตามดูแลเป็นพิเศษ ในปี 2554 มีดังต่อไปนี้

 2.1 ความเสี่ยงเกี่ยวกับการแข่งขัน

 ธุรกิจจัดสรรบ้านและที่ดินเป็นธุรกิจที่มีการแข่งขันกันสูงมาก เพราะมีผู้ประกอบการในตลาดมากราย แต่ละรายก็เน้นที่จะเพิ่มยอดขายและทำกำไรให้สูงขึ้น ทำให้ปริมาณการก่อสร้างบ้านมีมากกว่ากำลังซื้อบ้านจัดสรรจำเป็นต้องสร้างเป็นการล่วงหน้า และกว่าจะแล้วเสร็จต้องใช้เวลาหลายเดือน ถ้าเกิดภาวะเศรษฐกิจชะลอตัว กำลังซื้อตกลง จะเหลือบ้านในสต็อคจำนวนมาก ดังนั้นเพื่อให้ขายบ้านได้ผู้จัดสรรจำเป็นต้องลดราคาลง ทำให้การแข่งขันยิ่งรุนแรงขึ้น ยอดขายโดยรวมจะลดลง ขณะที่ต้นทุนยังสูงอยู่ 

ทางแก้ไข คือ ต้องติดตามสถานการณ์ตลาดบ้านจัดสรรและทิศทางภาวะเศรษฐกิจอย่างใกล้ชิด
ลดการปลูกสร้างบ้านล่วงหน้ามิให้มีจำนวนมากเกินไป สร้างบ้านคุณภาพ ควบคุมต้นทุน ลดค่าใช้จ่าย
เน้นการบริการและเพิ่มความพึงพอใจให้แก่ลูกค้าใช้การตลาดและสร้างความแตกต่าง
เพื่อรักษายอดขายวิธีการดังกล่าวอาจมีผลกระทบต่อกำไรโดยรวมบ้าง

2.2 ความเสี่ยงเรื่องกำลังซื้อลดลง

ความเสี่ยงดังกล่าวอาจเกิดจากการชะลอตัวของเศรษฐกิจโลก
ซึ่งทำให้มีผลกระทบต่อการส่งออกอย่างมีสาระสำคัญ
เมื่อการส่งออกลดลงจะมีผลกระทบต่อเศรษฐกิจของประเทศไทยค่อนข้างมาก
เพราะการเติบโตทางเศรษฐกิจพึ่งพาการส่งออกในอัตราที่สูง
ทำให้เกิดปัญหาการว่างงานประกอบกับมีปัญหารุมเร้าด้านสังคม
และการเมืองค่อนข้างหนักจึงอาจทำให้ผู้บริโภคขาดความเชื่อมั่นและระมัดระวังเรื่องการใช้จ่ายมากขึ้น

ทางแก้ไข คือ บริษัทฯต้องเน้นสร้างบ้านคุณภาพในราคาที่แข่งขันได้ โดยใช้นวัตกรรมต่างๆ
เข้ามาช่วยให้มากขึ้น ทั้งแบบบ้าน วัสดุก่อสร้าง และกระบวนการก่อสร้าง
บริษัทฯต้องใช้การตลาดให้หลากหลายมากขึ้น เพื่อกระตุ้นยอดขาย ในขณะที่ยังมีข้อดี คือ
อัตราดอกเบี้ยเงินกู้ยังปรับเพิ่มขึ้นไม่มาก อาจเป็นตัวกระตุ้นให้ลูกค้าเร่งซื้อบ้านได้
เพราะถ้ารอช้าไปดอกเบี้ยอาจปรับตัวสูงขึ้นอีก ดังนั้นผู้ซื้อบ้านในปีนี้ก็จะยังได้รับผลประโยชน์
อย่างไรก็ดีหากเศรษฐกิจประเทศไทยยังเติบโตได้ดีจากการส่งออกที่เพิ่มขึ้น
สถานการณ์การเมืองมีความมั่นคงภายหลังการเลือกตั้งประชาชนจะมีความเชื่อมั่นสูงขึ้น
คาดว่ากำลังซื้อน่าจะเพิ่มขึ้นด้วย ความเสี่ยงจะลดลง
อย่างไรก็ดีบริษัทฯต้องติดตามสถานการณ์อย่างใกล้ชิด

2.3 ความเสี่ยงเรื่องสภาพคล่อง

ความเสี่ยงดังกล่าวเป็นความเสี่ยงที่สำคัญยิ่งของกิจการ
เพราะธุรกิจบ้านจัดสรรต้องใช้เงินจำนวนมากในการซื้อที่ดิน และใช้จ่ายในการพัฒนาสาธารณูปโภค
และก่อสร้างบ้าน หากขาดความระมัดระวัง อาจเกิดปัญหาขาดสภาพคล่อง
จะทำให้กิจการมีความเสี่ยงขาดความน่าเชื่อถือ ต้นทุนทางการเงินจะสูงขึ้น
การหาแหล่งเงินกู้จะยากลำบาก ทำให้บริษัทฯไม่สามารถดำเนินธุรกิจตามปกติได้
ก่อให้เกิดความเสียหายอย่างร้ายแรง บริษัทฯจึงต้องระมัดระวังเรื่องนี้เป็นพิเศษ
ปัญหาขาดสภาพคล่องอาจจะเกิดได้เสมอจากการที่รายรับของกิจการได้ต่ำกว่าเป้าหมายมาก
ในขณะที่มียอดรายจ่ายสูงหรือกรณีที่สภาพคล่องมีน้อย
แต่มีการลงทุนเพิ่มจำนวนมากหรือมีภาระหนี้ผูกพันระยะสั้นที่ต้องจ่ายตามกำหนดเวลาจำนวนมาก

ทางแก้ไข คือ บริษัทฯต้องติดตามดูแลปัญหาสภาพคล่อง โดยเฉพาะรายรับรายจ่ายอย่างใกล้ชิด
และต้องไม่ ก่อหนี้จำนวนมากเกินขีดความสามารถที่จะชำระได้
จะต้องชะลอการลงทุนที่จะก่อภาระหนี้สินจำนวนมากออกไปก่อน
หากจำเป็นต้องลงทุนก็ต้องประเมินความเสี่ยงอย่างรอบคอบ รัดกุมที่สุด นอกจากนั้น
จะต้องมีการเจรจาทำความตกลงกับธนาคารให้เพิ่มวงเงินกู้สำรองไว้ เป็นภูมิคุ้มกันความเสี่ยง
และจะต้องมีการสำรองเงินสดให้เพียงพอ
และที่สำคัญต้องมีสัญญาณไว้คอยเตือนภัยเพื่อรู้ทันก่อนที่จะเกิดปัญหา

2.4 ความเสี่ยงเกี่ยวกับการขาดแคลนแรงงานก่อสร้าง

เมื่อเศรษฐกิจของประเทศเติบโต ความต้องการที่อยู่อาศัยจะเพิ่มสูงขึ้น
การแข่งขันในตลาดบ้านจัดสรรจะรุนแรงขึ้น ทำให้เกิดปัญหาขาดแคลนผู้รับเหมา
และขาดแคลนแรงงาน โดยเฉพาะแรงงานฝีมือดียิ่งหายาก ผลที่ตามมาคือ
งานก่อสร้างบ้านเสร็จล่าช้าและไม่ได้คุณภาพ ทำให้ลูกค้าไม่พอใจ
ยอดขายตกสร้างผลเสียหายแก่บริษัทฯทั้งในระยะสั้นและระยะยาว

ทางแก้ไข คือ ต้องมีการปรับราคาจ้างเหมาให้เหมาะสมตามอัตราตลาดรวมทั้งจัดเกรดผู้รับเหมา
เพื่อสามารถปรับอัตราจ้างพิเศษให้แก่ผู้รับเหมาฝีมือดี
และประการสำคัญต้องใช้ระบบก่อสร้างกึ่งสำเร็จรูปมากขึ้น ทั้งงานโครงสร้าง งานพื้น
งานโครงหลังคา และงานก่อฉาบ เพื่อลดอัตราการใช้แรงงานให้น้อยลง
เป็นวิธีที่จะช่วยแก้ปัญหาการขาดแคลนแรงงานให้บรรเทาลงได้